Կենան Կոդրո

Կենան Կոդրո (, ), բոսնիացի ֆուտբոլիստ, իսպանական «Աթլետիկ Բիլբաո» ակումբի և Բոսնիա և Հերցեգովինայի ազգային հավաքականի հարձակվող։ Բոսնիացի հայտնի ֆուտբոլիստ և մարզիչ Մեհո Կոդրոյի որդին է։

Կենսագրություն 
Կենան Կոդրոն ծնվել է 1993 թվականի օգոստոսի 19-ին Իսպանիայի Սան Սեբաստիան քաղաքում։ Պրոֆեսիոնալ կարիերան սկսել է 2011 թվականին «Ռեալ Սոսիեդադ Բ» թիմում, որտեղ հանդես է եկել իր հոր ղեկավարությամբ։ 2012 թվականի ձմռանը նա վեց ամսով վարձավճարով տեղափոխվել է Տերսերայի «Լագուն Օնակ» ակումբ։ 

2014 թվականի հուլիսի 12-ին նա պայմանագիր է կնքել «Օսասունա» ակումբի հետ, որը խաղում էր Սեգունդայում։ 2015/2016 մրցաշրջանը «Օսասունան» առաջնությունն ավարտել է 6-րդ տեղում և փլեյ-օֆի միջոցով իրավունք է ստացել խաղալու Լա Լիգայում։ Ֆուտբոլիստի նորամուտը Պրիմերայում կայացել է 2016 թվականի օգոստոսի 19-ին «Մալագայի» դեմ առաջին տուրի խաղում։

2017 թվականի ամռանը Կոդրոն չորս տարվա պայմանագիր է կնքել գերմանական «Մայնց 05»-ի հետ։ Գերմանիայում նա խաղային քիչ պրակտիկա է ստացել՝ վեց ամսվա ընթացքում անցկացնելով ընդամենը 8 հանդիպում, որոնցում հիմնականում դուրս է եկել փոխարինման։ 2018 թվականի փետրվարին նա մինչև մրցաշրջանի ավարտը վարձավճարով տրվել է շվեյցարական «Գրասհոպերին»։ Այնտեղ կես մրցաշրջանում Կենանը 14 խաղում խփել է 7 գոլ։

2018 թվականի հուլիսին Կոդրոն տեղափոխվել է դանիական «Կոպենհագեն», որի հետ կնքել է չորս տարվա պայմանագիր։ Վեց ամսվա ընթացքում նա Դանիայի առաջնությունում անցկացրել է 8 հանդիպում, դարձել 1 գոլի հեղինակ։ Կենանը ևս հինգ գոլ է խփել Եվրոպայի լիգայի որակավորման փուլում, այդ թվում՝ հեթ-տրիկի հեղինակ է դարձել իսլանդական «Ստյառնանի» հետ խաղում։

2019 թվականի հունվարի 31-ին Կոդրոն վերադարձել է իսպանական Պրիմերա՝ 3,5 տարվա պայմանագիր կնքելով Բիլբաոյի «Աթլետիկի» հետ։ 2020/21 մրցաշրջանում ակումբի կազմում դարձել է Իսպանիայի Սուպերգավաթի հաղթող։

2021 թվականի հունվարին վեց ամսով վարձավճարով տեղափոխվել է իսպանական մեկ այլ ակումբ՝ «Ռեալ Վալյադոլիդ»։ Վարձավճարի ավարտից հետո, 2021 թվականի հունիսի 30-ին, վերադառնալու է Բիլբաոյի «Աթլետիկ»։

Կարիերա ազգային հավաքականում 
Բոսնիա և Հերցեգովինայի ազգային հավաքականում իր նորամուտը Կենան Կոդրոն նշել է 2017 թվականի մարտի 28-ին Ալբանիայի ազգային ընտրանու դեմ ընկերական խաղում։ Նույն տարվա սեպտեմբերի 3-ին, Աշխարհի 2018 թվականի առաջնության ընտրական մրցաշարի Ջիբրալթարի հավաքականի դեմ խաղի 65-րդ րոպեին, նա խփել է իր առաջին գոլը ազգային թիմի կազմում։ Հավաքականի կազմում անցկացրել է 9 խաղ և դարձել 2 գոլի հեղինակ։

Ծանոթագրություններ 

Ռեալ Վալյադոլիդի ֆուտբոլիստներ
Աթլետիկ Բիլբաոյի ֆուտբոլիստներ
Կոպենհագենի ֆուտբոլիստներ
Գրասհոպերի ֆուտբոլիստներ
Մայնց 05-ի ֆուտբոլիստներ
Օսասունայի ֆուտբոլիստներ
Բոսնիա և Հերցեգովինայի հավաքականի ֆուտբոլիստներ
Բոսնիա և Հերցեգովինայի ֆուտբոլիստներ
Անձինք այբբենական կարգով
Ապրող անձինք
Ռեալ Սոսիեդադի ֆուտբոլիստներ
Իսպանացի ֆուտբոլիստներ
Ֆուտբոլի հարձակվողներ
Լա Լիգայի ֆուտբոլիստներ
Բունդեսլիգայի ֆուտբոլիստներ